En person drept på militærbasen Fort Knox
Basen ble satt i alarmberedskap etter at det kom meldinger om en skyteepisode ved basens store HR-avdeling. En sivilperson, ansatt på avdelingen, ble skutt på parkeringsplassen på militærbasen. Han ble fraktet bort i ambulanse til Ireland Army Community sykehuset, hvor han ble erklært død. Det opplyser det amerikanske forsvaret, i følge Fox News. - Spesialagenter fra U.S Army Criminal Investigation Command etterforsker dette som en personlig hendelse, ikke som en tilfeldig voldshandling, sier basens talsperson Chris Grey. Han opplyser at vil vente med å frigi navntet på offeret til familien er informert om dødsfallet. Gjerningspersonen skal ikke være pågrepet, ifølge en talskvinne for FBI. Men lokalt politi er bedt om å se etter en høy, mørkhudet mann i en firedørs bil. FBI har sendt to etterforskere for å bistå militærpolitiet, opplyser FBIs talskvinne Mary Trotman. En person ved basens sentralbord bekreftet overfor nyhetsbyrået Reuters at det var gitt ordre om å stenge alle porter og dører på basen på grunn av skytingen. En time senere ble basen åpnet igjen, men med et høyt alarmnivå. Over 40.000 militære, familiemedlemmer og sivilt ansatte holder til på den store basen i nærheten av Louisville. For to uker siden skjøt og drepte en soldat på en base i Virginia to andre personer og deretter seg selv.
En mann i en mørk bil åpnet ild mot en person utenfor HR-avdelingen på den amerikanske militærbasen Fort Knox i Kentucky onsdag.